**Základná škola, Školská č. 299/11, 95185 Skýcov**

**Školská č. 299/11, 95185 Skýcov**

**Organizačné pokyny k zápisu detí do 1. ročníka v školskom roku 2022/2023**

**Základné informácie**

Povinná školská dochádzka začína začiatkom školského roka, ktorý nasleduje po dni, keď dieťa dovŕši šiesty rok veku a dosiahne školskú spôsobilosť.

Na základné vzdelávanie možno výnimočne prijať aj dieťa, ktoré nedovŕši šiesty rok veku a absolvovalo povinné predprimárne vzdelávanie, a to vždy po súhlasnom vyjadrení príslušného zariadenia poradenstva a prevencie a súhlasnom vyjadrení všeobecného lekára pre deti a dorast. Plnenie povinného predprimárneho vzdelávania v materskej škole zákonný zástupca preukazuje „potvrdením“ príslušnej materskej školy , ktoré vydá priamo materská škola. Rodič dieťaťa, iná fyzická osoba ako rodič, ktorá má dieťa zverené do osobnej starostlivosti alebo do pestúnskej starostlivosti na základe rozhodnutia súdu, alebo zástupca zariadenia, v ktorom sa vykonáva ústavná starostlivosť, výchovné opatrenie, neodkladné opatrenie alebo ochranná výchova (ďalej len „zákonný zástupca“) je povinný prihlásiť svoje dieťa na plnenie povinnej školskej dochádzky v základnej škole (ďalej len „zápis“). Žiak plní povinnú školskú dochádzku v základnej škole v školskom obvode, v ktorom má trvalý pobyt (ďalej len „spádová škola“), ak pre neho zákonný zástupca nevyberie inú základnú školu. Žiak môže plniť povinnú školskú dochádzku v inej ako spádovej škole, ak ho riaditeľ tejto školy prijme na základné vzdelávanie. Spádovými základnými školami sú len základné školy zriadené obcou/mestom. „Spádovosť“ sa netýka cirkevných ani súkromných základných škôl a ani základných škôl zriadených regionálnymi úradmi školskej správy.

**Zápis detí do 1. ročníka**

**Termín zápisu:** **20. apríla 2022 (streda)**

**Miesto a čas zápisu:** budova ZŠ Skýcov

od 09:00 do 12:00 hod.,

*\*individuálne dohodnuté termíny*

**Spôsob zápisu**: prezenčná forma za prítomnosti zákonných zástupcov a prítomností detí

**Dokumenty k zápisu:** Prihláška na vzdelávanie v základnej škole

 Dotazník k prihláške

 Príloha č. 1

 Príloha č. 2

V prípade, že by v dôsledku zle vyvíjajúcej sa epidemiologickej situácie, muselo dôjsť k zatvoreniu školy, budeme Vás informovať v dostatočnom predstihu na webovej stránke školy, facebooku a prostredníctvom obecného rozhlasu.

* každý zákonný zástupca sa dohodne na presne vymedzenom čase zápisu dieťaťa telefonicky **037/6346 128** alebo mailom na mailovej adrese **skolaskycov@gmail.com**,
* zákonný zástupca prinesie na zápis vyplnenú prihlášku na plnenie povinnej školskej dochádzky dieťaťa pre školský rok 2022/2023, dotazník k prihláške, rodný list dieťaťa a občiansky preukaz v dôsledku kontroly vyplnených údajov na prihláške,
* pokiaľ sa jedná o dieťa so špeciálnymi výchovno-vzdelávacími potrebami, zákonný zástupca spolu s prihláškou predkladá aj písomné vyjadrenie zariadenia výchovného poradenstva a prevencie, vydané na základe diagnostického vyšetrenia dieťaťa,
* pokiaľ sa jedná o výnimočné dieťa, ktoré nedovŕšilo šiesty rok veku, po vyjadrení príslušného zariadenia výchovného poradenstva, prevencie a všeobecného lekára pre deti a dorast je možné jeho prijatie.

**Základná škola vyžaduje pri zápise:**

a) osobné údaje o dieťati v rozsahu

* meno, priezvisko a rodné priezvisko (je žiadúce, aby bolo uvedené v tvare totožnom ako na rodnom liste),
* dátum a miesto narodenia,
* adresa trvalého pobytu alebo adresa miesta, kde sa dieťa obvykle zdržiava, ak sa nezdržiava na adrese trvalého pobytu,
* rodné číslo,
* štátna príslušnosť,
* národnosť,

b) osobné údaje o zákonných zástupcoch dieťaťa v rozsahu

* titul, meno a priezvisko, rodné priezvisko,
* adresa bydliska a druh pobytu,
* kontakt na účely komunikácie

Zároveň poukazujeme na skutočnosť, že podľa § 11 ods. 6 písm. a) siedmeho bodu zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej len „školský zákon“) základná škola získava a spracúva na účely výchovy a vzdelávania aj údaj o materinskom jazyku. Tento údaj však podľa § 20 ods. 4 školského zákona nie je náležitosťou žiadosti o prijatie, ale takto získanú informáciu následne základná škola využije pri zbere údajov do RIS k 15. septembru 2022.

**Spôsob podania prihlášky**

**Elektronický formulár**

Zákonný zástupca má možnosť podať prihlášku aj elektronicky prostredníctvom elektronického podania doručeného do elektronickej schránky základnej školy alebo prostredníctvom webovej stránky školy v časti elektronická prihláška (pri tomto variante originál podpísanú prihlášku s dotazníkom je potrebné poslať prostredníctvom poštovej služby alebo priniesť osobne na zápis).

**Papierová forma prihlášky**

Ak zákonný zástupca nemá možnosť so základnou školou komunikovať elektronicky, môže si vyzdvihnúť prihlášku v listinnej podobe (tlačivo 014 MŠVVaŠ SR) osobne v základnej škole alebo si ju stiahnuť z webového sídla základnej školy. Po vyplnení a podpísaní prihlášku doručí buď osobne pri zápise alebo prostredníctvom poštovej služby. Všetky kontakty so školou sa uskutočnia s dodržiavaním hygienicko-epidemiologických opatrení.

**Rozhodnutie o prijatí do Základnej školy**

O prijatí na základné vzdelávanie do základnej školy rozhodne riaditeľ základnej školy **do 15. júna 2022** a spolu s rozhodnutím o prijatí archivuje aj prihlášku. Riaditeľ základnej školy do 30. júna 2022 zašle zoznam detí prijatých na plnenie povinnej školskej dochádzky obci, v ktorej majú trvalý pobyt s údajmi podľa § 60 ods. 2 školského zákona.

**Podpisy zákonných zástupcov a doručovanie rozhodnutia**

Podľa § 144a zákona účinného od 1. januára 2022 sa na podaniach týkajúcich sa výchovy a vzdelávania, v ktorých sa rozhoduje v správnom konaní, teda aj na žiadosti sa vyžaduje podpis oboch zákonných zástupcov dieťaťa.

Podpis oboch zákonných zástupcov dieťaťa sa nevyžaduje, ak:

* jednému z rodičov bol obmedzený alebo pozastavený výkon rodičovských práv a povinností vo veciach výchovy a vzdelávania dieťaťa, ak jeden z rodičov bol pozbavený výkonu rodičovských práv a povinností vo veciach výchovy a vzdelávania dieťaťa, alebo ak spôsobilosť jedného z rodičov na právne úkony bola obmedzená (spôsob preukázania uvedenej skutočnosti ani doklad, ktorým sa táto skutočnosť preukazuje, školský zákon neustanovuje, túto skutočnosť je možné preukázať napríklad neoverenou kópiou rozhodnutia súdu),
* jeden z rodičov nie je schopný zo zdravotných dôvodov podpísať sa (spôsob preukázania uvedenej skutočnosti ani doklad, ktorým sa táto skutočnosť preukazuje, školský zákon neustanovuje, túto skutočnosť je možné preukázať napríklad potvrdením od všeobecného lekára zákonného zástupcu, ktoré nie je schopný sa podpísať) alebo
* vec neznesie odklad, zadováženie súhlasu druhého rodiča je spojené s ťažko prekonateľnou prekážkou a je to v najlepšom záujme dieťaťa (spôsob preukázania uvedenej skutočnosti ani doklad, ktorým sa táto skutočnosť preukazuje, školský zákon neustanovuje, túto skutočnosť je možné preukázať napríklad písomným vyhlásením podľa **Prílohy č. 1**).

Na prihláške postačuje podpis len jedného zákonného zástupcu, ak sa zákonní zástupcovia dohodli, že prihlášku podpisuje iba jeden zákonný zástupca, a ak o tejto skutočnosti doručia riaditeľovi školy písomné vyhlásenie (**Príloha č. 2**). Rozhodnutie o prijatí sa doručí obom zákonným zástupcom dieťaťa.

Ak sa tak dohodnú zákonní zástupcovia, rozhodnutie možno doručiť len jednému z nich. Túto vzájomnú dohodu deklarujú zákonní zástupcovia písomným vyhlásením podľa § 144a ods. 4 školského zákona, ktoré doručia riaditeľovi základnej školy (**Príloha č. 2**). Ak je v prihláške uvedená doručovacia adresa len jedného zákonného zástupcu, nepovažuje sa to za nedostatok podania. Ak je v prihláške uvedená doručovacia adresa len jedného zákonného zástupcu, riaditeľ základnej školy nie je povinný druhú doručovaciu adresu zisťovať a rozhodnutie sa doručuje len na známu doručovaciu adresu. Ak majú obaja zákonní zástupcovia rôznu doručovaciu adresu, rozhodnutie sa doručuje každému zákonnému zástupcovi osobitne.

PaedDr. Slezáková Magdaléna

riaditeľka školy